
Riassunto 


Stiamo vivendo alla fine di questo millenio una crisi profonda di natura 
spirituale che comporta molte contradizioni e paradossi. Gli studiosi delle 
scienze spirituali, religiose, sostengono che si tratta di una crisi dei si gnificati: i 
segni non dicono più niente. Di conseguenza, Dio come parola non rimanda ad 
alcun tipo di realtà: Dio no fa riferimento a Dio - Persona oppure Evento. Ci 
troviamo di fronte ad un Dio senza Dio. Dal punto di vista filosofico, l’attuale 
crisi è dovuta anche alla perdita dell'interesse per la metafisica. Infatti, solo 
una lettura di tipo metafisico può scoprire un modo adeguato di parlare di Dio 
con lespressione Dio senza Dio, mentre nella sua assenza si cade nel 
nichilismo e nell’ateismo, come succede per molti filosofi contemporanei. 

CHIPUL MAIESTUOS AL TATĂLUI ÎN LITURGIE 


Regula generală transmisă de cea mai veche tradiție liturgică 
este ca rugăciunea să fie îndreptată către Tatăl prin Isus Cristos. Regulă 
formulată categoric de Sf. Augustin la Conciliul din Hippona (393 d.C.) 
la care a luat parte ca simplu preot: Cum altari assistitur, semper ad 
Patrem dirigatur oratio (Mansi III 884). Această tradiție se înte- 
meiază pe îndemnul apostolului Pavel: Cuvântul lui Cristos să 
locuiască din belşug în voi în toată înțelepciunea. Învăţaţi-vă şi 
sfătuiți-vă unii pe alții cu psalmi, cu cântări de laudă şi cu cântări 
duhovniceşti, cântând lui Dumnezeu cu mulțumire în inima voastră. 
Şi orice faceţi cu cuvântul sau cu fapta, să faceţi totul în numele 
Domnului Isus, multumind prin el lui Dumnezeu Tatăl (Col 3,16-17). 
Regula tradiţională se reflectă perfect în doxologiile liturgice precum 
doxologia: Gloria Patri per Filium in Spiritu Sancto, devenită în 
contextul disputelor ariane: Gloria Patri et Filio et Spiritui Sancto. 
Sau doxologia cu care se încheie canonul (anafora) roman: Prin 
Cristos, cu Cristos şi în Cristos, ţie, Dumnezeule, Tată atotputernic, 
in unire cu Duhul Sfânt, toată cinstea şi mărirea, în toți vecii 
vecilor. E bine de amintit că mai înainte ca doxologiile scurte cu 
care se încheie rugăciunile mai lungi să devină piese de sine 
stătătoare, toate rugăciunile liturgice, în special anaforele, urmau 
ordinea trinitară a doxologiei; era invocat Tatăl, apoi Fiul, apoi 
Duhul Sfânt. Conciliul al II-lea din Vatican consfințeşte această tradiţie 
bimilenară când afirmă în Constituţia Liturgică: Biserica...se roagă 
Domnului (Isus) şi prin el aduce cult Tatălui veşnic (SC,7). 


Limbajul cu care omul se adresează lui Dumnezeu Tatăl este 
determinat de imaginea pe care omul şi-o face despre Dumnezeu 
Tatăl. lar această imagine poate cunoaşte o infinitate de nuanţe: de 
la bunătatea absolută, de la Dumnezeul Tată bonom, îngăduitor 
până la slăbiciune, care închide ochii la toate şotiile copiilor săi, le 
satisface toate mofturile şi capriciile, şi îi lasă să-i sară în gât, până 

la Dumnezeul tiran, spion, jandarm al lui J.-P. Sartre, de teama 
căruia filosoful, în copilărie, după ce a spart un vas, a stat încuiat o 
zi întreagă în baie spre a nu fi găsit. 


În istoria religiilor apar pretutindeni divinităţi de tip patern. 
În orientul antic divinităţile erau invocate în rugăciune cu titlul de 
tată deja în secolul al III-lea î.C. Un autor latin antic, Servius, 
afirma că titlul de tată era comun tuturor zeilor: Nomen generale 
omnium deorum. Imaginea lor, cu dubla dimensiune: bunătate şi 
severitate, era legată de bolta cerească unde zeii îşi aveau locuinţa. 
Privind bolta cerească cu soarele strălucitor ziua, cu puzderia de 
stele noaptea, omul e cuprins de un sentiment de măreție, de imensi- 
tate, de siguranță: sub acest uriaş acoperiş e pretutindeni acasă. De 
acolo, de sus, vine ploaia care face să rodească pământul, semn al 
bunătăţii paterne a zeilor. Dar tot de acolo vin fulgerele, trăznetele, 
furtuna care distruge totul în cale: semne ale mâniei dezlănţuite a zeilor. 


Un tată la fel de capricios, când bun, când mânios, găsim şi 
printre divinităţile hinduşilor. Binele care alternează cu răul în lume 
reflectă pentru hinduşi cele două feţe: una bună, alta rea a zeului 
tată Shiva. El face o lume, dar de la o vreme se plictiseşte de ea, nu 
o mai suportă, o face țăndări, apoi face alta care va avea aceeaşi soartă. 


Dar chiar printre creştini există pericolul ca omul să-şi facă o 
imagine deformată despre Dumnezeu, proiectând asupra Tatălui 
ceresc, în general, imaginea pe care şi-au făcut-o în copilărie despre 
propriul tată pământesc. 


E. Renan, scriitorul raționalist francez, de vreme ce a fost 
primit în seminar şi a ajuns preot, cu siguranță că a avut părinți 
exemplari, un tată bun până la duioşie. De aceea, putea să scrie în 
Viaţa lui Isus: Dumnezeul lui Isus nu este acel stăpân inaccesibil 
care ne ucide după bunul său plac, ne condamnă după bunul său 
plac, ne salvează după bunul său plac. Dumnezeul lui Isus e Tatăl 
nostru. Îl simțim ascultând o uşoară adiere care murmură în noi 
Tată. Dumnezeul lui Isus nu este despotul părtinitor care a ales 
Israelul ca popor al său şi îl ocroteşte înspre şi impotriva tuturor; 
este Dumnezeul umanităţii... Ridicându-se deasupra prejudecăţilor 

propriei națiuni, Isus afirmă paternitatea universală a lui Dumnezeu 
pe care fiecare dintre noi o poartă în inima sa. E vorba de un 
Dumnezeu Tată romantic. Nu e vorba de o revelaţie în sensul 
adevărat al cuvântului, ci, mai degrabă, de o descoperire. Cine îl 
ascultă pe Isus simte în inima sa acest dulce adevăr pe care el l-a 
intuit şi l-a trăit cel dintâi. Dumnezeu e Tată. N-are nici o 
importanță dacă Isus este sau nu Fiul unic al lui Dumnezeu prin 
natură. El descoperă cel dintâi în sine ceea ce fiecare dintre noi 
poate să descopere, anume, că Dumnezeu este tatăl tuturor oamenilor. 


Baronului de Holbach, aparținând aceleiaşi gândiri raţio- 
nalist-naturaliste, însă, inima îi spune tocmai contrarul: Orice om 
care îşi face cea mai mică idee despre morală, dacă nu e complet 
orbit de prejudecăţi, va putea oare să şi-l propună ca model pe 
Dumnezeul gelos, schimbător, răzbunător, sângeros al Iudeii? 
Acest Dumnezeu nedrept față de toate popoarele, excepție făcând 
cel pe care capriciul lui l-a ales, acest Dumnezeu al oştirilor şi al 
răzbunărilor, acest Dumnezeu exterminator al naţiunilor e făcut să 
slujească de exemplu oricărei ființe raţionale care şi-a însuşit 
noțiuni de bunătate, de dreptate şi de omenie? (P.E.D. D'Holbach, 
Sistemul social).. 


Mai aproape de noi, S. Freud, dat fiind faptul că în copilărie 
a fost agresat şi molestat sexual de tatăl său, a trecut la o concepţie 
de-a dreptul agresivă vizând eliminarea Tatălui ceresc; omenirea 
ieşită din vârsta copilăriei şi ajungând la maturitate, spre a se 
emancipa, trebuie să-l ucidă pe Tatăl din ceruri, precum odinioară 
Oedip din mitologia antică, devenit adult, şi-a ucis tatăl. 


Critica adusă societății patriarhale şi monarhice, începută în 
timpurile moderne cu Iluminismul şi continuată apoi cu ateismul 
programatic al lui Marx, Nietzsche şi Freud, nu se putea termina 
decât cu negarea şi sacrificarea lui Dumnezeu Tatăl. Paternitate este 
sinonim cu izvor al vieţii şi cu izvor al autorităţii. Prin faptul că dă 
viaţa, Dumnezeu are şi autoritatea de stăpân: Pater şi Patronus - au 
aceeaşi etimologie. Dumnezeu, Tată şi Stăpân, este garantul 
familiei patriarhale iudaice şi creştine, precum şi al monarhiei. 

Tatăl - pater familias - şi împăratul - pater patriae - sunt reprezen- 
tanții lui Dumnezeu pe pământ, sunt părtaşi la demnitatea de Tată şi 
de Domn a lui Dumnezeu. 


Fiindcă în experiența dintotdeauna a omenirii, atât în familie 
cât şi în societate, puterea, autoritatea îmbracă adesea haina despo- 
tismului, iar iubirea, bunătatea, haina slăbiciunii, în timpurile moderne, 
pentru ca cetățeanul să se elibereze de monarh, iar copilul de tatăl 
său, era necesar ca Dumnezeu Tatăl care asigură şi unuia şi altuia 
autoritatea să fie detronat, eliminat şi astfel omul să-şi dobândească 
autonomia, libertatea absolută. Exact ce vrea să spună cuvântul e 
origine greacă anarhie: cel care nu are început, cel care nu are origi- 
ne. Orice om este începutul şi sfârşitul, alfa şi omega pentru el însuşi. 


Pentru a descoperi adevăratul chip de Tată al lui Dumnezeu 
şi a ne adresa lui într-un limbaj corespunzător trebuie să ieşim din 
sfera naturalismului raționalist unde nu e loc pentru mister şi unde 
armonizarea antinomiilor este cu neputinţă de realizat şi să intrăm 
în sfera revelaţiei pe care a făcut-o Cristos. Numai Cristos ne poate 
descoperi chipul adevărat al Tatălui. Pe Dumnezeu nimeni nu l-a 
văzut vreodată. Unicul său Fiu, care este în sânul Tatălui, acela l-a 
făcut cunoscut (In 1,18). Nimeni nu-l cunoaşte pe Fiul decât numai 
Tatăl, nici pe Tatăl nu-l cunoaşte nimeni decât numai Fiul şi cel 
căruia va voi Fiul să-i descopere (Mt 11,27). 


Dumnezeu ne este relevat cu dubla sa dimensiune: de Tată şi 
Stăpân. Isus ne vorbeşte despre Dumnezeu Tatăl său şi al nostru în 
contextul vestirii venirii Împărăției. Pentru faptul că este Tată, 
Dumnezeu nu încetează să fie Împărat şi Stăpân. 


În rugăciune, Isus alătură permanent aceste două apelative, 
Tată şi Stăpân: Te preamăresc pe tine, Tată, Stăpânul cerului şi al 
pământului, pentru că ai ascuns aceste lucruri de cei înţelepţi şi 
pricepuţi şi le-ai descoperit pruncilor (Mt 11,25). 


Ucenicilor doritori să fie instruiți cum trebuie să se roage, 
Isus le spune să se adreseze lui Dumnezeu astfel: Tatăl nostru, mai 
exact Tăticul nostru: abbă, cuvântul cu care se adresează tatălui 
copilul care abia începe să vorbească. Dar spre a se evita riscul 

familiarităţii, Isus adaugă imediat care eşti în ceruri. În mod curent 
pe buzele lui Isus Tatăl e Tatăl ceresc. Cuvântul ceruri - la plural - 
indică locuinţa divinității. Când cerul este pus în relaţie cu pământul, se 
foloseşte la singular: precum în cer aşa şi pe pământ. Locuinţa 
divinității, evident, nu în sens de localizare spaţială, căci, în acest 
caz, remarcă Sf. Augustin, păsările care zboară în văzduh ar fi mai 
aproape de Dumnezeu decât noi, oamenii. Nici nu vrea Isus să-l 
plaseze pe Dumnezeu într-o zonă îndepărtată, într-o splendidă 
izolare şi o nepăsare imperturbabilă căci tot el ne învaţă că Tatăl 
ceresc se îngrijeşte până şi de păsările cerului şi de crinii câmpului. 
Fără îndoială că locuinţa cerească a lui Dumnezeu evocă în primul 
rând transcenden;a sa invulnerabilă, dar înseamnă, în acelaşi timp, 
omniprezența cerului în jurul omului, prezența sa extrem de 
apropiată (X. Léon Dufour). Se întreba psalmistul: Cine este ca 
Domnul Dumnezeul nostru, care locuieşte atât de sus şi care îşi pleacă 
privirile să vadă ce se face în ceruri şi pe pământ? (Ps 113,5.6). 
Aceasta este caracteristica proprie a Dumnezeului lui Isus Cristos: 
să îngemăneze transcendența cu imanența, suveranitatea cu 
condescendenţa, atotputernicia cu paternitatea, aşa cum mărturisim 
în crez: Cred într-unul Dumnezeu, Tatăl atotputernicul. Apropierea 
ce rezultă din iubire trebuie înţeleasă în lumina suveranităţii şi a 
atotputerniciei, iar atotputernicia care îl face Stăpân în ceruri, 
trebuie înțeleasă în lumina paternităţii sale iubitoare care îl face să 
se îngrijească de viața oricărei făpturi. O calitate trimite spre cealaltă 
într-o dialectică continuă pe care omul nu poate să o prindă într-o 
sinteză definitivă şi definitorie. 


În Dumnezeu Tatăl şi Stăpânul, bunătatea nu e limita 
dreptăţii, nici dreptatea limita bunătăţii aşa cum e cazul cu toți taţii 
şi stăpânii pământului; în Dumnezeu dreptatea şi bunătatea sunt 
două calități care nu se separă şi nu se contrapun. 


Expresiile care urmează după apelativul Tatăl nostru în 
prima jumătate a rugăciunii domneşti, sunt menite să-i împiedice pe 
ucenicii lui Isus să cadă într-un sentimentalism superficial. Vie 
Împărăția ta, facă-se voia ta. Tăticul nostru care este în ceruri e 

totodată Împărat. Împărăţia sa nu vine cu apelative drăgălaşe, ci 
prin împlinirea voinţei sale. 

De asemenea, cererea: Sfințească-se numele tău împiedică la 
ucenicii lui Isus o familiaritate excesivă cu Dumnezeu pe care îl 
numesc tată. Părinte Sfânt e formula cu care Isus îşi începe uneori 
rugăciunea. În paginile Scripturii sfințenia lui Dumnezeu se 
identifică cu puterea, cu maiestatea, cu gloria sa nemărginită. El 
este cu totul celălalt, inefabil, misterios, de nepătruns, transcendent, 
deasupra a tot ce este uman, caduc, imperfect, creat. 


Misterioasa şi cutremurătoarea maiestate a lui Dumnezeu 
cere respect şi adoraţie şi provoacă teamă. În celebra vedenie a lui 
Isaia, serafimii îşi acopereau faţa cu aripile, în timp ce proclamau în 
faţa tronului divin: Sfânt, Sfânt, Sfânt este Domnul oştirilor! Tot 
pământul e plin de mărirea lui! În faţa sfinţeniei lui Dumnezeu, 
omul îşi descoperă neantul, păcătoşenia, abisul pe care păcatul îl 
creează între Dumnezeu şi om şi exclamă cu profetul Isaia: Vai 
mie! Sunt pierdut, căci sunt un om cu buze necurate... şi l-am văzut 
cu ochii mei pe Împăratul, Domnul oştirilor! (Cf. Is 6). 


Dar sfinţenia lui Dumnezeu nu e văzută numai în aspectul ei 
misterios şi cutremurător. Dumnezeu nu face din sfințenia sa o 
barieră între divin şi uman. El îşi manifestă sfințenia sa creând un 
popor sfânt, intrând în comuniune cu el, intervenind în istoria lui. 
Astfel, sfințenia divină, departe de a se reduce la separare sau la 
transcendență, include toată bogăţia de viaţă, de putere, de 
bunătate pe care o posedă Dumnezeu (X. Léon Dufour). 

Liturgia ţine cont în rugăciunile ei de aceşti doi poli: transcen- 
denţa şi imanenţa lui Dumnezeu. Chiar dacă în Noul Legământ, 
distanţa infinită dintre Dumnezeu şi om a fost umplută de Cuvântul 
întrupat, nu se poate spune că revelația Vechiului Testament este 
exclusiv revelaţia transcendenţei lui Dumnezeu, iar revelaţia Noului 
Testament e revelaţia bunătăţii şi iubirii lui Dumnezeu. Atât doar că 
Rex tremendae majestatis (Dies irae) din Vechiul Testament devine 
Pater immensae majestatis (Te Deum) în Noul Testament. Firul de 
aur al transcendenţei şi maiestăţii lui Dumnezeu Tatăl, cu atitudinea 

corespunzătoare de teamă şi sfântă cutremurare şi sentimentul 
nevredniciei şi păcătoşeniei nu s-a pierdut nicicând în liturgia 
creştină evitându-se, în celebrări, ca Dumnezeu să fie coborât la 
nivel uman. 


Despre aceasta dau mărturie nenumărate imnuri preluate din 
liturgia primei comunități creştine şi incluse în cărțile Noului Testa- 
ment, ca cel din prima scrisoare către Timotei: ...fericitul şi singu- 
rul Stăpânitor, Împăratul împăraţilor şi Domnul domnilor, singurul 
care are nemurirea, care locuieşte într-o lumină de care nu poţi să 
te apropii, pe care nici un om nu l-a văzut, nici nu-l poate vedea, şi 
care are cinstea şi puterea veşnică. Amin. (1 Tim 6,13-16). Sau 
cântarea celor 7 îngeri din Apocalipsă: Mari şi minunate sunt lucră- 
rile tale, Doamne Dumnezeule atotputernic! Drepte şi adevărate 
sunt căile tale, Împărate al neamurilor! Cine nu se va teme, 
Doamne, şi cine nu va Slăvi numele tău? Căci numai tu eşti sfânt şi 
toate neamurile vor veni şi se vor închina înaintea ta, pentru œ 
judecăţile tale au fost arătate! (Ap 15,34). 


E semnificativ în această privință faptul că celebrarea zilnică 
a liturgiei orelor, în ritul roman, începe cu Psalmul 95: Veniti să ne 
închinăm şi să ne smerim şi să ne plecăm genunchiul înaintea 
Domnului, Creatorul nostru. 


În toate liturgiile, din Orient şi Occident, la celebrarea euha- 
ristiei se proclamă Trisaghios: Sfânt, Sfânt, Sfânt e Domnul Dumnezeul 
oştirilor cereşti, pline sunt cerurile şi pământul de mărirea ta. 


În toate liturgiile se recită rugăciunea Tatăl nostru, dar cu o 
introducere prin care se exprimă teama şi sfiala. Primii creştini 
foloseau această formulă de introducere: Învredniceşte-ne Doamne, 
să îndrăznim a te invoca cu bucurie şi fără teamă, pe tine 
Dumnezeule ceresc, ca Tată şi să spunem: Tatăl nostru. 


E adevărat că în vremea prigoanelor, trei secole şi ceva, 
celebrându-se în casele creştinilor, euharistia se săvârşea într-o 
ambianţă mai simplă, mai intimă, mai familială. Dar o dată dobân- 
dită libertatea, construindu-se bazilici, era normal ca celebrarea să 
preia elemente din fastul şi ceremonialul curții imperiale spre a-l 

celebra pe Împăratul cerului şi al pământului: Să amuțească tot 
trupul omenesc - proclamă liturgia siriană a Sfântului lacob -; să 
stea cu frică şi cu tremur şi să izgonească orice gând pămânesc. 
Căci Regele regilor.. Dumnezeul nostru, înaintează... în fața lui 
merg corurile de îngeri împreună cu toate puterile şi stăpânirile, 
heruvimii cei cu mulți ochi şi serafimii cu şase aripi îşi acoperă 
fața şi fac să răsune cântarea. Aleluia. 

Liturgia, în rugăciunile şi ceremoniile sale, ne arată că nu 
putem vedea într-o lumină justă iubirea de Tată a lui Dumnezeu, 
decât dacă o privim pe fondul sfințeniei şi maiestăţii sale divine. 
Numai cine îngenunchează cu frică şi cu tremur în fața tronului 
preasfânt poate să aprecieze exact iubirea îndurătoare a lui 
Dumnezeu: el va înţelege ce favoare este faptul că Dumnezeu cel 
sfânt se apropie de noi cu bunăvoință, că cel inaccesibil ne-a 
îngăduit să ne apropiem prin Isus Cristos de propria lui lume, că 
cel Atotputernic care spulberă totul în calea lui a devenit ocroti- 
torul nostru, că am fost strămutați din nesiguranța noastră - ase- 
mănătoare cu cea a sclavilor din naştere - la familiaritatea şi la 
comuniunea de iubire cu un Dumnezeu, cu un Stăpân care ne 
transcende în mod absolut, în fața căruia, având în vedere drep- 
turile sale de Suveran, noi nu avem decât îndatoriri. Ca nişte fii 
degeneraţi ce sunt, creştinii nu-şi dau întotdeauna seama ce dar 
nemaiauzit este să-l poți numi tată pe Dumnezeu cel înfricoşător 
(A. Roets). 

